Lu zra náꞌqueze,
ca gul-la chizrela,
naꞌ gunná Jesús,
dxe̱ꞌe̱ benneꞌ caꞌ dxusé̱dene̱ꞌ:
―Chéajdxu xecha laꞌa nísadauꞌ.
Besáꞌaque̱ꞌ naga zaj zraꞌ benneꞌ zan caꞌ,
naꞌ guleché̱ꞌe̱ Jesús lu da dxedá laweꞌ nísadauꞌ naga ba dxéꞌqueze̱ꞌ,
naꞌ gulennita xezícadxa da caꞌ dxeledá laweꞌ nísadauꞌ caꞌ naga zaj zraꞌ benneꞌ,
naꞌ xjácale̱ne̱ꞌ Le̱ꞌ.
Nadxa guzú lau dxaca tu beꞌ bdunuꞌ lu nísadauꞌ naꞌ,
naꞌ dxuꞌute̱ nisa lu da dxedá laweꞌ nísadauꞌ.
Caní guca guzú lau dxezrá nisa lu da dxedá laweꞌ nísadauꞌ.
Jesús de̱ꞌ dxasie̱ꞌ lu xcúgüe̱ꞌ naga nácadxa sibe lu da dxedá laweꞌ nísadauꞌ.
Naꞌ bulusebane̱ꞌ Jesús,
dxelé̱ꞌe̱ Le̱ꞌ:
―Benneꞌ wese̱de,
¿quebe dxeꞌu gunne xue wátedxu nate ca naꞌa?
Nadxa guxasa Jesús,
naꞌ bchálajle̱ne̱ꞌ beꞌ bdunuꞌ,
ne nísadauꞌ.
Dxenné̱ꞌ:
―¡Gudxé zriꞌ!
¡Zrize guzúa!
Gudxé zriꞌ beꞌ bdunuꞌ,
naꞌ nísadauꞌ guzúa zri na.
Nadxa gunná Jesús,
dxe̱ꞌe̱ benneꞌ caꞌ dxusé̱dene̱ꞌ:
―¿Bizr chee̱ naꞌ dxezrébele̱ꞌe̱le leꞌe?
¿Quebe dxeajlí lázrele Dios?
Belezrébele̱ꞌe̱dxe̱ꞌ,
ne dxelé̱ ljwezre̱ꞌ:
―¿Núzraqueze benneꞌ nigá?
Dxuluzúa dizraꞌ beꞌ bdunuꞌ,
ne nísadauꞌ chee̱ꞌ.